钦定古今图书集成/明伦汇编/官常典/第498卷 > 耶律铎轸
## 钦定古今图书集成/明伦汇编/官常典/第498卷 > 耶律铎轸

按《辽史》本传：铎轸，字敌辇，积庆宫人。仕统和间，性疏
简，不顾小节，人初以是短之。后侵宋，分总羸师以从。
及战，取绯帛，被介胄以自标显，驰突出入敌阵，格杀
甚众。太后望见，喜，召谓之曰：“卿戮力如此，何患不济。”
厚赏之。由是多以军事属任。俄授东北详稳。开泰二
年，进讨阻卜，克之。重熙间，历东路统军使、天德军节
度使。十七年，城西边，命铎轸相地及造战舰，因成楼
船百三十艘，上置兵，下立马，䂓制坚壮，称旨。及西征，
诏铎轸率兵由别道进会于河滨。敌兵阻河而阵，帝
御战舰，绝河击之，大捷而归，亲赐卮酒，仍问所欲。铎
轸对曰：“臣幸被圣恩，得效驽力，万死不能报国，又将
何求！”帝愈重之，手书铎轸衣裾曰：“勤国忠君，举世无
双。”卒于官，年七十。子低烈，历观察、节度使。